## Pravilnik o provedbi mjera strukturne politike u ribarstvu kroz sufinanciranje troškova kupnje opreme, ribo­lov­nih alata, plovila i pogonskih strojeva za obavljanje gospodarskog ribolova na slatkim vodama u 2011. godini

### NN 118/2011 (19.10.2011.), Pravilnik o provedbi mjera strukturne politike u ribarstvu kroz sufinanciranje troškova kupnje opreme, ribo­lov­nih alata, plovila i pogonskih strojeva za obavljanje gospodarskog ribolova na slatkim vodama u 2011. godini

MINISTARSTVO POLJOPRIVREDE, RIBARSTVA I RURALNOG RAZVOJA

2282

Na temelju članka 17. stavka 4. Zakona o strukturnoj potpori i uređenju tržišta u ribarstvu (»Narodne novine« br. 153/09 i 127/10), ministar poljoprivrede, ribarstva i ruralnog razvoja, donosi

PRAVILNIK

O PROVEDBI MJERA STRUKTURNE POLITIKE U RIBARSTVU KROZ SUFINANCIRANJE TROŠKOVA KUPNJE OPREME, RIBOLOVNIH ALATA, PLOVILA I POGONSKIH STROJEVA ZA OBAVLJANJE GOSPODARSKOG RIBOLOVA NA SLATKIM VODAMA U 2011. GODINI

I. TEMELJNE ODREDBE

Članak 1.

Ovim se Pravilnikom propisuju uvjeti i način ostvarivanja prava na potporu mjerama strukturne politike u segmentu gospodarskog ribolova na slatkim vodama (u daljnjem tekstu: potpora), korisnici te način provedbe potpore u 2011. godini.

Članak 2.

Pojmovi korišteni u ovome Pravilniku imaju sljedeće značenje:

1. Agencija za plaćanja u poljoprivredi, ribarstvu i ruralnom razvoju (u daljnjem tekstu: Agencija za plaćanja) – tijelo nadležno za provedbu mjera strukturne politike.

2. Korisnik – svaka fizička ili pravna osoba koja zadovolji uvjete Zakona o strukturnoj potpori i uređenju tržišta u ribarstvu (»Narodne novine« br. 153/09 i 127/10) (u daljnjem tekstu: Zakon), ovoga Pravilnika i Natječaja za podnošenje prijava za sufinanciranje troškova kupnje opreme, ribolovnih alata, plovila i pogonskih strojeva za obavljanje gospodarskog ribolova na slatkim vodama u 2011. godini (u daljnjem tekstu: Natječaj) i kome je izdana Odluka o sufinanciranju mjera strukturne politike iz članka 12. ovog Pravilnika.

3. Ministar – čelnik središnjeg tijela državne uprave nadležnog za poslove ribarstva.

4. Ministarstvo – središnje tijelo državne uprave nadležno za poslove ribarstva.

5. Podnositelj – svaka fizička ili pravna osoba koja podnosi prijavu na temelju Natječaja.

6. Povlastica – povlastica za gospodarski ribolov na slatkim vodama na temelju Zakona o slatkovodnom ribarstvu (»Narodne novine« br. 106/01, 7/03, 174/04, 10/05 i 49/05 – pročišćeni tekst) (u daljnjem tekstu: povlastica).

7. Ulaganje – prihvatljivi trošak projekta za koji se traži potpora.

Namjena potpore

Članak 3.

(1) Potpora je namijenjena ostvarivanju ciljeva strukturne politike u ribarstvu definiranih u članku 6. Zakona.

(2) Potpora podrazumijeva dodjelu namjenskih, bespovratnih novčanih sredstava iz Državnog proračuna Republike Hrvatske kojima se sufinanciraju mjere strukturne politike (u daljnjem tekstu: mjera) segmentu gospodarskog ribolova na slatkim vodama.

(3) Potpora se dodjeljuje za sufinanciranje ulaganja koja su predmet ovoga Pravilnika i Natječaja, a prema računima za koje podnositelj nije koristio sredstva iz Državnog proračuna Republike Hrvatske ili drugih izvora financiranja.

(4) Potpora se dodjeljuje po povlastici.

(5) Troškovi ulaganja za koja se traži potpora na temelju ovog Pravilnika i Natječaja moraju u cijelosti biti ostvareni u 2011. godini, a računi u cijelosti plaćeni u trenutku podnošenja prijave.

Članak 4.

(1) Potpora se provodi sukladno članku 12. stavku 2. Zakona, kroz mjere investiranja u selektivnost i investicije na samom plovilu.

(2) Ribolovnim alatima se smatraju alati sukladno Pravilniku o gospodarskom ribolovu u slatkovodnom ribarstvu (»Narodne novine« br. 82/05) kao i njihovi sastavni dijelovi.

(3) Opremom se smatraju:

a. Konopi i konci,

b. Oprema za navigaciju uključujući odgovarajući softver,

c. Oprema za traženje ribe uključujući odgovarajući softver,

d. Vinč kao cjelina ili u njegovim sastavnim dijelovima,

e. Uređaj za pravljenje granuliranog ili ljuskastog leda ili leda u blokovima i/ili uređaj za hlađenje vode, za potrebe poleđivanja svježe ulovljene ribe, kao cjelina ili u dijelovima,

f. Mrežica za prihvat ribe (sak), mreža čuvarica za spremanje ribe (nec) i kuka.

(4) Pogonskim strojem se smatra novi pogonski stroj i/ili novi spremnik za gorivo.

(5) Plovilom se smatra novo ribarsko plovilo.

(6) Najviši iznos potpore po povlastici iznosi 75% vrijednosti ulaganja, a najviše do 80.000,00 kuna.

Korisnik potpore

Članak 5.

(1) Uvjeti kojima podnositelj mora udovoljiti da bi postao korisnikom:

a. Mora biti ovlaštenik povlastice,

b. U trenutku podnošenja prijave mora imati podmirene financijske obveze prema Državnom proračunu Republike Hrvatske,

c. Mora biti u sustavu PDV-a,

d. Mora imati najmanje 30 ostvarenih ribolovnih dana u 2010. godini,

e. Mora u trenutku prijave imati podmirene sve obveze propisane Zakonom o slatkovodnom ribarstvu (»Narodne novine« br. 106/01, 7/03, 174/04, 10/05 i 49/05 – pročišćeni tekst) i podzakonskim propisima donesenim na temelju njega,

f. Ne smije biti vlasnički povezan s dobavljačem roba i/ili usluga koje su predmet ulaganja.

(2) Iznimno od odredbe stavka 1.d. ovog članka, u slučaju da je podnositelj postao ovlaštenik povlastice tijekom 2010. ili 2011. godine, mora ostvariti prosječno 5 ribolovnih dana mjesečno od razdoblja kada je postao ovlaštenik povlastice do dana objave Natječaja u 2011. godini.

Prihvatljivi troškovi

Članak 6.

Prihvatljivim troškovima smatra se nabava nove opreme, novih ribolovnih alata, novih plovila i novih pogonskih strojeva te novih spremnika za gorivo pod uvjetom da sve naprijed navedeno služi za obavljanje gospodarskog ribolova na slatkim vodama (uključujući troškove transporta, ugradnje i montaže za navedene prihvatljive troškove) sukladno članku 4. stavcima 2.- 5. ovog Pravilnika, ukoliko su isti ostvareni u 2011. godini.

Neprihvatljivi troškovi

Članak 7.

Neprihvatljivi troškovi projekta, za koje se ne može ostvariti potpora su:

– porezi, uključujući porez na dodanu vrijednost,

– carinske i uvozne pristojbe i sve ostale naknade,

– novčane kazne, financijske kazne i troškovi parničnog postupka,

– bankovni troškovi, troškovi jamstava i slične naknade,

– troškovi pretvaranja, naknade i tečajni troškovi vezani uz račune u eurima, kao i drugi isključivo financijski izdaci,

– plaćanja u naravi,

– troškovi vlastitog rada,

– troškovi vezani uz ugovore o zakupu, kao što je marža najmodavca, režijski troškovi i troškovi osiguranja,

– operativni troškovi,

– svi troškovi održavanja, amortizacije i najma,

– rabljeni pogonski strojevi, rabljeni spremnici za gorivo, rabljeni ribolovni alati, rabljena oprema i rabljena plovila kao i rabljeni sastavni dijelovi svega naprijed navedenog,

– troškovi remonta/modernizacije/rekonstrukcije/sanacije/nadogradnje plovila, osim troškova koji su navedeni u članku 4. ovog Pravilnika,

– troškovi kupnje rezervnih dijelova, servisiranja i redovnog održavanja,

– troškovi brodske opreme koja nije navedena u članku 4. ovog Pravilnika,

– troškovi nabave pojedinačnih sastavnih dijelova pogonskog stroja ukoliko se ne nabavljaju svi dijelovi koji čine cjelinu, tj. pogonski stroj.

II. PROVEDBA NATJEČAJA

Opće odredbe

Članak 8.

(1) Odluku o raspoređivanju i korištenju sredstava namijenjenih za dodjelu potpore donosi ministar.

(2) Odlukom iz stavka 1. ovoga članka određuju se ukupna raspoloživa sredstva Državnog proračuna Republike Hrvatske za provedbu Natječaja.

(3) Natječaj na prijedlog Ministarstva raspisuje Agencija za plaćanja, u roku od 10 dana od stupanja na snagu ovoga Pravilnika.

Prijava na Natječaj

Članak 9.

(1) Prijava se podnosi se na temelju Natječaja.

(2) Natječaj se objavljuje u »Narodnim novinama« i na službenim internetskim stranicama Uprave ribarstva Ministarstva (www.mps.hr/ribarstvo) i Agencije za plaćanja (www.apprrr.hr).

(3) Natječajem se određuje sljedeće:

1. predmet Natječaja i namjena potpore,

2. korisnici i uvjeti kojima podnositelji moraju udovoljiti da bi postali korisnicima,

3. točan udio i iznos potpore,

4. prihvatljivi i neprihvatljivi troškovi,

5. kriteriji rangiranja,

6. dokumentacija koja čini prijavu,

7. rokove i način podnošenja prijave.

(4) Prijave se podnose na obrascu koji se nalazi u Dodatku I. koji čini sastavni dio ovoga Pravilnika, zajedno s dokumentacijom propisanom u Natječaju, isključivo u tiskanom obliku, preporučenom poštom s povratnicom na adresu objavljenu u Natječaju.

Obrada prijava

Članak 10.

(1) Prilikom obrade prijava utvrđuje se pravovremenost, potpunost i udovoljavanje prijave uvjetima propisanim Zakonom, ovim Pravilnikom i Natječajem.

(2) Za nepotpune, ali pravodobno podnesene prijave izdaje se Zahtjev za dopunu kojim se od podnositelja traži dostavljanje dodatne dokumentacije ili ispravak podataka potrebnih za dovršetak obrade prijave. Podnositelj je dužan dostaviti dopunu preporučenom poštom s povratnicom u roku od 7 dana od dana zaprimanja Zahtjeva za dopunu.

(3) Potpune i pravovremeno dopunjene prijave ulaze u daljnju obradu.

Rangiranje prijava

Članak 11.

(1) Nakon administrativne kontrole svake pristigle prijave utvrdit će se rang-lista prijava, u padajućem nizu, sukladno kriterijima rangiranja.

(2) Rang-lista iz stavka 1. ovoga članka utvrđuje se sukladno ranijem datumu i vremenu (sat, minuta i sekunda) podnošenja potpune prijave.

(3) Datumom i vremenom podnošenja potpune prijave smatra se dan i vrijeme (sat, minuta i sekunda) dostave sve zahtijevane dokumentacije sukladno članku 9. stavku 4. i članku 10. stavku 3. ovoga Pravilnika.

(4) Ukoliko dvije ili više prijava imaju isti datum i vrijeme (sat, minuta i sekunda) podnošenja potpune prijave, provest će se postupak izvlačenja slučajnim odabirom, u prisutnosti javnog bilježnika.

(5) U slučaju kad se tijekom procesa administrativne obrade prijava utvrdi da ima dovoljno sredstava za sve prijave koje udovoljavaju uvjetima Zakona, ovog Pravilnika i Natječaja, proces rangiranja se u daljnjoj fazi obrade prijava neće primjenjivati.

Odluka o sufinanciranju mjera strukturne politike

Članak 12.

(1) Podnositelj čija prijava udovoljava uvjetima propisanim Zakonom, ovim Pravilnikom i Natječajem, o tome će biti obaviješten Odlukom o sufinanciranju mjera strukturne politike.

(2) Odluka iz stavka 1. ovoga članka sadrži:

1. podatke o korisniku;

2. točan iznos potpore;

3. namjenu dodijeljene potpore;

4. rok i način isplate potpore;

5. obvezu čuvanja dokumentacije koja se odnosi na ulaganje sljedećih pet (5) godina od datuma konačne isplate potpore;

6. obvezu, način i rokove postupanja s predmetom potpore;

7. način i postupak izvještavanja;

8. obvezu korisnika da dopusti u svakom trenutku nesmetan pristup i kontrolu na terenu koja se odnosi na ulaganje, te obvezu davanja na uvid cjelokupne dokumentacije vezane za ulaganje;

9. zabranu prekoračenja najvećeg dozvoljenog iznosa sufinanciranja sukladno članku 4. stavku 6. ovoga Pravilnika.

10. postupanje u slučaju nastupanja nepredviđenih okolnosti tijekom izvršenja ulaganja.

Odluka o odbijanju prijave

Članak 13.

(1) Podnositelj čija prijava ne udovoljava uvjetima propisanim Zakonom, ovim Pravilnikom i Natječajem o tome će biti obaviješten pisanim putem, Odlukom o odbijanju prijave.

(2) Neudovoljavanje uvjetima u smislu stavka 1. ovog članka smatrat će se:

a. neispunjavanje uvjeta i kriterija propisanih Zakonom, ovim Pravilnikom i Natječajem,

b. namjerno davanje krivih podataka u prijavi od strane podnositelja,

c. nepravovremeno podnesene prijave i nepravodobno i nepotpuno dopunjene prijave,

d. onemogućavanje obavljanja kontrole na terenu,

e. korištenje predmeta sufinanciranja na način koji nije u skladu s njegovom namjenom.

(3) Odluka o odbijanju prijave izdat će se i onim podnositeljima za koje, sukladno rang-listi iz članka 11. ovog Pravilnika, nije bilo dovoljno raspoloživih sredstava određenih Odlukom iz članka 8. ovog Pravilnika.

Isplata i povrat potpore

Članak 14.

(1) Potpora se isplaćuje na račun korisnika na temelju Odluke o sufinanciranju mjera strukturne politike.

(2) Agencija za plaćanja će Odlukom o povratu isplaćene potpore (u daljnjem tekstu: Odluka o povratu) od korisnika zahtijevati povrat u slučaju administrativne pogreške ili pogrešne isplate.

(3) Na temelju Odluke o povratu korisnik je dužan u roku od 30 dana od dana zaprimanja Odluke izvršiti povrat sredstava na način određen Odlukom.

(4) Ukoliko korisnik nije postupio sukladno Odluci o povratu, na iznos koji podliježe povratu se nakon isteka roka iz stavka 3. ovoga članka obračunava zakonska zatezna kamata

(5) U slučaju nepoštivanja roka za povrat sredstava Agencija za plaćanja će zatražiti zaštitu svojih prava putem nadležnog suda.

Povjerenstvo za odlučivanje o prigovorima u okviru mjera strukturne politike

Članak 15.

(1) Odluke izdane sukladno ovome Pravilniku nisu upravni akti.

(2) Na donesene Odluke sukladno ovome Pravilniku podnositelj ili korisnik može uložiti prigovor Povjerenstvu za odlučivanje o prigovorima u okviru mjera strukturne politike (u daljnjem tekstu: Povjerenstvo) u roku od sedam (7) dana od dana primitka Odluke.

(3) Povjerenstvo iz stavka 2. ovog članka imenuje ministar.

(4) Odluke po prigovorima su konačne.

(5) Prigovor iz stavka 2. ovoga članka podnosi se u dva primjerka Povjerenstvu putem Agencije za plaćanja.

(6) Agencija za plaćanja će, u roku od petnaest (15) dana od dana zaprimanja Odluke o prihvaćanju prigovora, ponovo obraditi prijavu i podnositelju izdati novu Odluku.

III. KONTROLA I NADZOR

Administrativna kontrola

Članak 16.

(1) Administrativnu kontrolu prijave i svih dokumenata propisanih ovim Pravilnikom i Natječajem te izradu rang-liste prijava iz članka 11. ovog Pravilnika provodi Agencija za plaćanja.

(2) Agencija za plaćanja vodi evidenciju svih zaprimljenih i odobrenih prijava kao i ostale dokumentacije propisane ovim Pravilnikom i Natječajem.

Kontrola na terenu

Članak 17.

(1) Kontrolu na terenu provodi Agencija za plaćanja.

(2) Kontrola na terenu provodi se prije izdavanja Odluke o sufinanciranju mjera strukturne politike (u daljnjem tekstu: ex ante kontrola) i u periodu od 5 godina nakon datuma isplate potpore (u daljnjem tekstu: ex post kontrola).

(3) Ex ante kontrola provodi se na uzorku od najmanje 10% odobrenih prijava.

(4) Ex post kontrola provodi se na uzorku od najmanje 10% Odluka o sufinanciranju mjera strukturne politike iz članka 12. ovoga Pravilnika.

(5) O izvršenoj kontroli na terenu sastavlja se izvješće.

(6) Kada se prilikom ex ante kontrole na terenu utvrdi nepravilnost, sukladno članku 13. stavku 2. ovoga Pravilnika, Agencija za plaćanja podnositelju upućuje Odluku iz članka 13. stavka 1. ovog Pravilnika kojom se odbija prijava u cijelosti

(7) Kada se prilikom ex post kontrole na terenu utvrdi kršenje odredbi Zakona, ovoga Pravilnika, Natječaja ili Odluke o sufinanciranju mjera strukturne politike, Agencija za plaćanja o tome će izvijestiti nadležnu inspekciju koja će postupiti sukladno ovlastima koje proizlaze iz Zakona.

Objava korisnika potpore

Članak 18.

Imena korisnika kojima je isplaćena potpora sukladno Odluci o sufinanciranju mjera strukturne politike bit će objavljena na službenim internetskim stranicama Uprave ribarstva Ministarstva (www.mps.hr/ribarstvo) i Agencije za plaćanja (www.apprrr.hr).

IV. ZAVRŠNE ODREDBE

Članak 19.

Danom stupanja na snagu ovog Pravilnika prestaje važiti Pravilnik o provedbi mjera strukturne politike u ribarstvu kroz sufinanciranje troškova kupnje opreme, alata, plovila i pogonskih strojeva za obavljanje gospodarskog ribolova na slatkim vodama (»Narodne novine« br. 51/11)

Članak 20.

Ovaj Pravilnik stupa na snagu danom objave u »Narodnim novinama.«.

Klasa: 011-02/11-01/76

Urbroj: 525-08-2-0340/11-6

Zagreb, 11. listopada 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

**DODATAK I**

REPUBLIKA HRVATSKA
AGENCIJA ZA PLAĆANJA U POLJOPRIVREDI, RIBARSTVU I RURALNOM RAZVOJU
Ulica grada Vukovara 269D, Zagreb

OBRAZAC ZA PRIJAVU

SUFINANCIRANJA MJERA STRUKTURNE POLITIKE U RIBARSTVU KROZ SUFINANCIRANJE TROŠKOVA KUPNJE OPREME, RIBOLOVNIH ALATA, PLOVILA I POGONSKIH STROJEVA ZA OBAVLJANJE GOSPODARSKOG RIBOLOVA NA SLATKIM VODAMA U 2011. GODINI

1. Osnovni podaci o podnositelju prijave:

|  |  |  |
| --- | --- | --- |
| 1. | Naziv podnositelja: |  |
| 2. | OIB podnositelja: |  |
| 3. | MBO/MB\*: |  |
| 4. | Sjedište (ulica i broj, broj pošte, mjesto): |  |
| 5. | Županija: |  |
| 6. | Telefon: |  |
| Mobitel: |  |
| Telefaks: |  |
| E-mail: |  |
| 7. | Ime i prezime odgovorne osobe: |  |
| 8. | OIB odgovorne osobe: |  |
| 9. | Broj povlastice za obavljanje gospodarskog ribolova na slatkim vodama: |  |
| 10. | Broj žiro-računa\*\*: |  |
| 11. | Naziv banke kod koje je otvoren žiro-račun: |  |

\* Navesti matični broj obrta ili matični broj poduzeća

\*\* Navesti broj žiro-računa i naziv banke na koja će sredstva biti uplaćena

2. Izjava o izdacima:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Redni broj | Opis troška s računa | Dobavljač1 | Broj  računa2 | Datum plaćanja | Plaćanja iz kredita  (broj i datum ugovora o kreditu; u protivnom N/P) | Datum i broj naloga za uplatu i izvoda iz banke3 | Plaćeni iznos  (bez PDV-a) (u HRK) | Iznos PDV-a  (u HRK) | Ukupan iznos  (u HRK)  (H+I) |
| A | B | C | D | E | F | G | H | I | J |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
| UKUPAN IZNOS PLAĆENIH RAČUNA U HRK: | | | | | | |  |  |  |

1 Ime dobavljača

2 Uz broj računa potrebno je navesti i sve brojeve predračuna ukoliko su plaćanja izvršena putem istih

3 Datum i broj naloga za plaćanje i/ili broj SWIFTA ili dnevnog informativnog izvatka

3. Financijski podaci:

|  |  |  |  |  |
| --- | --- | --- | --- | --- |
|  |  | Plaćeni iznos  (bez PDV-a) (u HRK) | Iznos PDV-a (u HRK) | Ukupan iznos (u HRK) |
| 1. | Ukupan iznos ulaganja\* |  |  |  |
| 2. | Iznos potpore 75 % do ukupno prihvatljivog iznosa ulaganja, ali ne veći od 80.000,00 HRK |  |  |  |
| 3. | Iznos vlastitih sredstava (iznos iz reda 1. – iznos iz reda 2.) |  |  |  |

\*Koristiti iznose navedene u tablici pod rednim brojem 2.- Izjava o izdacima, redak Ukupan iznos plaćenih računa u HRK

U \_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_ 2011. godine

Ispunio/la:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime i prezime – upisati velikim štampanim slovima)

i odgovara za točnost navedenih podataka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
Potpis odgovorne osobe i pečat\*

\*Potpisom i pečatom ujedno izjavljujem da sam upoznat sa sadržajem Pravilnika o provedbi mjera strukturne politike u ribarstvu kroz sufinanciranje troškova kupnje opreme, ribolovnih alata, plovila i pogonskih strojeva za obavljanje gospodarskog ribolova na slatkim vodama u 2011. godini, i Natječaja za podnošenje prijava za sufinanciranje troškova kupnje opreme, ribolovnih alata, plovila i pogonskih strojeva za obavljanje gospodarskog ribolova na slatkim vodama u 2011. godini te dajem suglasnost na propisane uvjete.

4. Izjava kojom se dokazuje uvjet iz članka 3. stavka 3. Pravilnika

IZJAVA

kojom \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_,

(Naziv podnositelja, ime i prezime osobe ovlaštene za zastupanje)

izjavljuje da za troškove za koje traži sufinanciranje na temelju ove prijave nisu do sad korištena sredstva iz državnog proračuna RH ili drugih izvora financiranja i da se neće koristiti druga sredstva potpore iz državnog proračuna RH ili drugih izvora financiranja, osim onih ostvarenih na temelju Pravilnika o provedbi mjera strukturne politike u ribarstvu kroz sufinanciranje troškova kupnje opreme, alata, plovila i pogonskih strojeva za obavljanje ribolova na slatkim vodama u 2011. godini i Natječaja za podnošenje prijava u okviru sufinanciranja mjera strukturne politike kroz sufinanciranje troškova kupnje opreme, alata, plovila i pogonskih strojeva za obavljanje ribolova na slatkim vodama u 2011. godini.

U \_\_\_\_\_\_\_, \_\_\_\_\_, 2011. godine

\_\_\_\_\_\_\_\_\_\_\_\_\_\_\_\_\_\_\_\_\_\_\_

(ime i prezime – tiskano)

\_\_\_\_\_\_\_\_\_\_\_\_\_\_\_\_\_\_\_\_\_\_\_

Pečat i potpis

NAPUTAK

1. Obrazac koji se nalazi na službenim internetskim stranicama Ministarstva poljoprivrede, ribarstva i ruralnog razvoja, Uprave ribarstva (www.mps.hr/ribarstvo) i Agencije za plaćanja u poljoprivredi, ribarstvu i ruralnom razvoju (www.apprrr.hr) potrebno je ispuniti i vlastoručno potpisati.

2. Obrazac prijave ne smije se ni na koji način mijenjati, osim u tablici pod rednim brojem 2. – Izjava o izdacima, gdje je moguće dodavati nove redove.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Datum zaprimanja (popunjava Agencija za plaćanja) |  |  |  |  |  |  |  |  |

Pravilnik, NN 118/2011-2282